ເກີດເຫດລະເບີດ ໃນຕະຫຼາດ ທີ່ມີຜູ້ຄົນ ໜາແໜ້ນ ນອກນະຄອນຫຼວງ ຂອງຊີເຣຍ (ວີດີໂອ)
ພວກນັກເຄື່ອນໄຫວ ຝ່າຍຄ້ານ ກ່າວຫາ ພວກ ISIL ວ່າ ຢູ່ເບື້ອງຫຼັງ ການວາງລະເບີດຄັ້ງນີ້.
ລະເບີດໃນລົດຄັນນຶ່ງໄດ້ແຕກຂຶ້ນ ໃນເຂດຊານເມືອງແຫ່ງນຶ່ງ ຂອງນະຄອນຫຼວງດາມັສກັສ ທີ່ຢູ່ໃຕ້ການຄວບຄຸມຂອງພວກ ກະບົດ ໃນວັນເສົາວານນີ້ ເຮັດໃຫ້ປະຊາຊົນເສຍຊີວິດ ຢ່າງ ໜ້ອຍ 2 ຄົນ  ແລະບາດເຈັບຕື່ມອີກຫຼາຍຄົນ ພວກເຫັນເຫດການແລະພວກນັກເຄື່ອນໄຫວເວົ້າວ່າ ເຫດ ລະເບີດດັ່ງກ່າວເກີດຂຶ້ນ ຢູ່ຕະຫຼາດທີ່ມີຜູ້ຄົນອັ່ງອໍໜາແໜ້ນ ໃນເມືອງ Douma ບໍ່ມີຜູ້ໃດ ອ້າງເອົາຄວາມຮັບຜິດຊອບເທື່ອໃນເວລານີ້ ກຸ່ມຈັດຕັ້ງລັດອິສລາມໃນອີຣັກ ແລະ Levant ຫຼື ISIL ຊຶ່ງແຍກອອກມາຈາກເຄືອຂ່າຍ ອາລກາອິດາ ມີການຂັນແຂ່ງ ກັນຢູ່ທີ່ນັ້ນ ກັບພວກກຸ່ມອື່ນໆ ທີ່ກຳລັງສູ້ລົບ ເພື່ອໂຄ່ນລົ້ມ ປະທານາທິບໍດີ Bashar al-Assad ແຫ່ງຊີເຣຍ ອອກຈາກອຳນາດ ກຸ່ມ ISIL ຍັງໄດ້ຍຶດເອົາຫຼາຍເຂດໃຫຍ່ໆໃນພາກເໜືອຂອງອີຣັກເຊັ່ນກັນ ແລະຂົ່ມຂູ່ທີ່ ຈະຍຶດເອົານະຄອນຫລວງແບັກແດດ ໃນເວລານີ້ ທຳນຽບຂາວ ໄດ້ຮ້ອງຂໍງົບປະມານ 500 ລ້ານດອນລາຈາກລັດຖະ ສະພາ ເພື່ອນຳໄປປະກອບອາວຸດ ແລະເຝິກແອບພວກຝ່າຍຄ້ານຫົວພໍປານກາງຊີເຣຍ ທີ່ກຳລັງທຳການ ຕໍ່ສູ້ກັບພວກກຸ່ມ ISIL ແລະພວກຫົວຮຸນແຮງຈັດອື່ນໆນັ້ນ ໃນວັນເສົາວານນີ້ເຊັ່ນກັນ ລັດຖະມົນຕີການຕ່າງປະເທດສະຫະລັດ ທ່ານ John Kerry ໄດ້ໄປຢ້ຽມຢາມນະຄອນ Jeddah ເພື່ອເຂົ້າຮ່ວມໃນອັນທີ່ກະຊວງການຕ່າງປະເທດ ສະຫະລັດ ເອີ້ນວ່າ ການໂອ້ລົມສົນທະນາໃນທາງບວກ ແລະອົບອຸ່ນ ກ່ຽວກັບວິກິດການ ໃນຊີເຣຍ ແລະໃນອີຣັກ ກັບກະສັດ Abdullah ແຫ່ງຊາອຸດີອາເຣເບຍ ເຈົ້າໜ້າທີ່ທ່ານນຶ່ງຈາກະຊວງການຕ່າງປະເທດສະຫະລັດ ກ່າວວ່າ ກະສັດ ອັບດູລລາ ໄດ້ຊົງກ່າວຕໍ່ທ່ານ Kerry ວ່າ ຊາອຸດີ ອາເຣເບຍກຳລັງເອົາບາດກ້າວຕ່າງໆ ເພື່ອຮັບມື ກັບການຂົ່ມຂູ່ຂອງພວກ ISIL ແຕ່ເຈົ້າໜ້າທີ່ທ່ານນີ້ ບໍ່ໄດ້ແຈ້ງລາຍລະອຽດໃຫ້ຊາບ ໂດຍອ້າງເຫດຜົນທາງດ້ານຄວາມປອດໄພ ທ່ານ John Kerry ໄດ້ໃຊ້ເວລາສ່ວນຫຼາຍຂອງທ່ານ ໃນສັບປະດາຜ່ານມາ ຢູ່ໃນພາກ ຕາເວັນອອກກາງ ເພື່ອຊຸກຍູ້ໃຫ້ພວກຜູ້ນຳໃນພາກພື້ນ ແກ້ໄຂບັນຫາກັບການຂົ່ມຂູ່ຂອງ ພວກນັກຕໍ່ສູ້ຫົວຮຸນແຮງອິສລາມນີ້